Хьо хууш хилалахь, т1арикъатан юьхь лена даг чу тосуш ч1ог1а хьехам бу, и карзахдоккхуш, цуьнга сагатдойтуш, и Далла а, эхартана а т1едерзарехь сутара деш, дуьненах а, оцу чохь нах шена т1ебирзинчу х1уманах а: г1ишлош ярх, дуьненан даьхни гулдарх, шен синан лаамашна т1аьхьавазарх, дуьненан хазаллех 1ехаваларх а д1адерзош. Х1ара хьехам Делера къайлаха долу орца ду, иза Дала Шен лен доладаран совг1атех, иза нисваран билгалонех а ду. Дукхах долчу хьолехь лена и орца кхочу Делах кхерарна, Цуьнан къинхетаме дог дахарна, Цуьнга шовкъе хиларна, иза Делан гергарчу нахе хьажарна, уьш цуьнга хьажарна а гергахь; наггахь цхьа а бахьана доцуш кхочу цуьнга иза. Иштта долу совг1аташ къобалдар, цаьрга безам бахар а шеца омра дина ду. Къобалдар я бехкамаш ларбар доцуш цхьана х1умане хьежар, цуьнга ладег1ар а сонталла, хьекъал доцуш хилар а ду. Ткъа иза иштта муха хир дац, цуьнан хьокъехь Делан Элчано (Делера салам- маршалла хуьлийла цунна) аьлла хилча: «Баккъалла а, шу дехачу заманахь, шун Дала шуна совг1аташ до, варийлаш, уьш къобал делаш». Х1окху сийлахьчу хьехамца Дала шен лерам бинарг цуьнан беза барам бевзаш хуьлийла, Веза-Сийлахьчу Дала шена деллачу, шен барам балур боцуш я шукра далур доцуш даккхийчу ни1матех и хилар хууш хуьлийла. Веза- Сийлахьчу Дала шена ни1маташ даларна, Шена ша герга вигарна, ша санна болчу нахана юккъера ша къаставарна а Цунна шукра дарехь совволийла иза. Ма дукха бусалба нах бу, дезткъа шарахь я цул сов баьхна, амма шега х1ара хьехам кхачанза, я цхьана а дийнахь шена делла совг1ат къобалданза. И хьехам ларбар – Дала Шен къинхетамах генабаьхначаьрца охьа ца хийшарца, шайт1ано дагатуьйсуш долчух ларваларца а хуьлу. Иза къобалбина, цунна жоп далар Веза-Сийлахьчу Деле тобадарна т1ехь сихоярца, даггара Далла т1еверзарца а хуьлу. И вай дийцинарг кхочушдар цхьана хене ладоьг1уш т1аьхьа ма тоьттийла цо я оцу т1ехь ледарло, мало а ма йойла цо, баккъалла а, оцу т1ехь Дала цуьнан аьтто бина, цунах кхоччуш ирс оьцийла цо, тобадаран не1 д1айиллина ю цунна, оцу чу г1ойла иза, Дала Шен нийсоне кхайкхина иза, цуьнга сихо йойла цо. И ларлойла юх-юха кханенга иза д1атеттарх, баккъалла а, иза шайт1анан балхах ду. Цо духадеттар доцуш къобалдойла иза, шен хан я аьтто бац бохуш бахьанаш ца лоьхуш.